1 Mose 38 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nYuda kɛ Tamar (1-30)\n38 Aaafee nakai be lɛ mli nɔŋŋ lɛ, Yuda shi enyɛmimɛi lɛ, ni eyafee emama tsũ yɛ Adulamnyo ko ní atsɛɔ lɛ Hira lɛ masɛi. 2 Yuda na Kanaannyo ko+ ni atsɛɔ lɛ Shua lɛ biyoo yɛ jɛmɛ. No hewɔ lɛ, eŋɔ lɛ akɛ eŋa ni ekɛ lɛ ná bɔlɛ, 3 ni ená musu. Sɛɛ mli lɛ, efɔ binuu ni Yuda wo lɛ Er.+ 4 Yoo lɛ ná musu ekoŋŋ, ni efɔ binuu ni ewo lɛ Onan. 5 Esaa efɔ binuu ekoŋŋ, ni ewo lɛ Shela. No mli lɛ, eyɛ* Akzib+ be ni yoo lɛ fɔ Shela lɛ. 6 Sɛɛ mli lɛ, Yuda ŋɔ yoo ehã ekromɔbi Er akɛ eŋa, ni egbɛ́i ji Tamar.+ 7 Shi Yehowa náaa Er, Yuda kromɔbi lɛ he miishɛɛ; no hewɔ lɛ, Yehowa gbe lɛ. 8 Enɛ hewɔ lɛ, Yuda kɛɛ Onan akɛ: “Okɛ onyɛmi nuu lɛ ŋa lɛ aná bɔlɛ, ní otsu nyɛmi nuu ŋa okulafo gbɛnaa nii lɛ he nii ohã lɛ,* ní ofɔ ohã onyɛmi nuu lɛ.”+ 9 Shi Onan le akɛ abuŋ shwiei lɛ akɛ enɔ.+ No hewɔ lɛ, kɛ́ ekɛ enyɛmi nuu lɛ ŋa lɛ ná bɔlɛ lɛ, ejieɔ ehe nu lɛ eshwieɔ shikpɔŋ koni ekawo shwiei ehã enyɛmi nuu lɛ.+ 10 Nɔ ni efee lɛ ji efɔŋ yɛ Yehowa hiɛ, no hewɔ lɛ, egbe lɛ hu.+ 11 Yuda kɛɛ eshaayoo Tamar akɛ: “Yaahi shi akɛ okulafo yɛ opapa shĩa lɛ kɛyashi mibinuu Shela baada,” ejaakɛ Yuda kɛɛ ehe akɛ: ‘Ekolɛ lɛ hu ebaagbo tamɔ enyɛmimɛi lɛ nɔŋŋ.’+ No hewɔ lɛ, Tamar tee eyahi lɛ diɛŋtsɛ epapa shĩa lɛ. 12 Be ko sɛɛ lɛ, Yuda ŋa lɛ, ni ji Shua biyoo+ lɛ bagbo. Yuda gbe ewerɛhoyeli gbii lɛ anaa, ni no sɛɛ lɛ, ekɛ enaanyo Hira, ni ji Adulamnyo+ lɛ tee egwantɛŋi lɛ ahetsɔikulɔi lɛ aŋɔɔ yɛ Timna.+ 13 Ayakɛɛ Tamar akɛ: “Naa, oshaanuu lɛ miikwɔ kɛmiiya Timna eyaku egwantɛŋi lɛ ahetsɔi.” 14 Kɛkɛ ni ejie ekulafeemɔ atadei lɛ ni ekɛ hiɛhaanɔ ha ehiɛ, ni ekɛ mama ko ha ehe ni eyata shi yɛ Enaim agbó lɛ naa, yɛ Timna gbɛ lɛ nɔ, ejaakɛ ena akɛ Shela eda, shi akɛ lɛ hãko Shela akɛ eŋa.+ 15 Be ni Yuda hiŋmɛi gbá enɔ lɛ, amrɔ lɛ, esusu akɛ ashawo ni, ejaakɛ eha ehiɛ. 16 No hewɔ lɛ, egbá kɛtee eŋɔɔ yɛ gbɛ lɛ toi, ni ekɛɛ: “Ofainɛ, hã mikɛ bo awɔ,”* ejaakɛ eleee akɛ eshaayoo lɛ ni.+ Shi ekɛɛ: “Mɛni obaahã mi koni mahã okɛ mi awɔ?”* 17 Kɛkɛ ni ekɛɛ: “Matsu ní akɛ mitoi lɛ ateŋ abotia kome ni edako abahã bo.” Shi yoo lɛ kɛɛ: “Ani okɛ nɔ ko baato mi awaba kɛyashi okɛbaatsu kɛba?” 18 Yuda tsa nɔ ekɛɛ akɛ: “Mɛni mikɛto bo awaba?” Kɛkɛ ni yoo lɛ kɛɛ: “Oniianaasɔomɔ ga+ lɛ kɛ okpãa lɛ kɛ otso ní yɔɔ odɛŋ lɛ.” Kɛkɛ ni ekɛ nibii lɛ hã lɛ, ni ekɛ lɛ ná bɔlɛ, ni yoo lɛ ná musu. 19 No sɛɛ lɛ, ete shi eyiŋ etee ni eyajie mama ni ekɛha ehe lɛ efɔ̃ shi, ni ewo ekulafeemɔ atadei lɛ. 20 Ni Yuda kɛ abotianuu* lɛ tsu enaanyo Adulamnyo+ lɛ kɛtee, koni eyahe awabatoo nibii lɛ yɛ yoo lɛ dɛŋ kɛba, shi eyanaaa lɛ. 21 Ebi mɛi ni yɔɔ he ni yoo lɛ yɔɔ lɛ akɛ: “Nɛgbɛ nakai ashawo* lɛ ni yɔɔ Enaim gbɛ lɛ nɔ lɛ yɔɔ?” Shi amɛkɛɛ: “Ashawo* ko ehiko biɛ dã.” 22 Naagbee lɛ, eku esɛɛ eba Yuda ŋɔɔ ebakɛɛ akɛ: “Minaaa lɛ, ni agbɛnɛ hu, jɛmɛ bii lɛ kɛɛ, ‘Ashawo* ko ehiko biɛ dã.’” 23 No hewɔ lɛ, Yuda kɛɛ: “Hã eŋɔ nibii lɛ ehã ehe, bɔ ni afee ni wɔkashwie wɔhiɛiaŋ shi. Mi lɛ, mikɛ abotia ni edako nɛɛ tsu bo kɛtee, shi oyanaaa lɛ.” 24 Shi aaafee nyɔji etɛ sɛɛ lɛ, abakɛɛ Yuda akɛ: “Oshaayoo Tamar eyafee ashawo, ni eŋɔ hɔ yɛ eshawofeemɔ lɛ mli.” Kɛkɛ ni Yuda kɛɛ: “Nyɛkɛ lɛ ajea kpo kɛbaa koni ashã lɛ.”+ 25 Be ni akɛ lɛ jeɔ kpo lɛ, etsu ayakɛɛ eshaanuu lɛ akɛ: “Nuu ni nibii nɛ lɛ, lɛ ji mɔ ni wo mi hɔ lɛ.” Ni ekɛɛ kɛfata he akɛ: “Ofainɛ, kwɛmɔ akɛ namɔ nibii nɛ, niianaasɔomɔ ga lɛ kɛ kpãa lɛ kɛ tso lɛ.”+ 26 Ni Yuda kwɛ nibii lɛ, ni ekɛɛ: “Jalɔ ji lɛ fe mi, ejaakɛ mikɛ lɛ hãaa mibinuu Shela.”+ Ni no sɛɛ lɛ, ekɛ lɛ náaa bɔlɛ dɔŋŋ. 27 Be ni shɛ efɔmɔ be lɛ, naa, hãaji yɔɔ emusuŋ. 28 Be ni efɔɔ lɛ, amɛteŋ mɔ kome jie enine kpo, ni amrɔ lɛ, yoo lɛ ní fɔɔ lɛ lɛ kɔ kpãa tsuru ko ni ekɛfi enine ekɛɛ: “Mɔ nɛ ba klɛŋklɛŋ.” 29 Shi be ni esha enine ewo mli nɔŋŋ lɛ, enyɛmi nuu lɛ je kpo kɛba, ni yoo lɛ ní fɔɔ lɛ lɛ bo akɛ: “Ei, bo diɛŋtsɛ ogba gbɛ kɛje kpo!” No hewɔ lɛ, awo lɛ Perez.*+ 30 No sɛɛ lɛ, enyɛmi nuu lɛ ní akɛ kpãa tsuru lɛ fi enine lɛ je kpo kɛba, ni awo lɛ Zera.*+\n^ Ni ji, Yuda.\n^ Loo “aná bɔlɛ.”\n^ Loo “jamɔhe ashawo.”\n^ Eshishi ji, “Gbálamɔ loo Tserɛmɔ,” ni eeenyɛ efee akɛ ekɔɔ yoohe ní agbáa lɛ he.\n^ Eshishi ji, “Nɔ Ko Ni Miikpɛlɛ; Nɔ Ko Ni Miije (tamɔ hulu jeɔ lɛ).”